khistorydata/jeongjo-sjw-relations huggingface dataset:
정조 1년
丁酉九月十六日午時。上御熙政堂。晝講入侍時。特進官金華鎮。同知事李在簡。參贊官徐有防。侍讀官李儒慶。檢討官尹尙東。假注書洪仁浩。記事官林錫喆。徐龍輔。宗臣安川君烓。武臣田翊顯。以次進伏訖。上讀前受音訖。儒慶。讀春秋第六卷。自祭王來遂逆王后。止卿逆公監之也。上讀新受音訖。上曰。上番陳文義。儒慶曰。此章遂逆二字。公羊曰。生事。穀梁曰。繼事。胡傳。則折衷之。乃從穀梁之說。而獨子程子。與三傳之說不同。然而至於祭公。專命逆后之罪三傳。及程子之說同也。婚姻之禮。卽人倫之始。王化之基。此是莫重莫大之事。而祭公。乃有此專命逆后之擧。蓋周自周公制禮之後。綱紀之維持。專由於禮。故子曰。郁郁乎文哉。吾從周。周之禮。實係綱紀之興替。綱紀振。則禮隨而興。綱紀墮。則禮隨而廢。今天王失一禮。而乃至於祭公專命逆后之罪。可見周禮之衰微。而王綱之虧壞矣。於此等處。可以留覽矣。上曰。所陳好矣。上曰。下番陳之。尙東曰。此章本旨。專在於遂逆二字。而胡傳所引及劉氏小註。極爲詳備。今無更達之辭。而第劉敞之言有曰。任之重。使之輕。若夫緣此義而專命遂行之祭公。其罪。有不可勝言。惟其任之重使之輕之。周王所失。亦可謂不少矣。以此觀之。人主之一言一動一政一令。可不愼哉。有國庶務。何莫非可愼者。而尤於任使輕重之際。加意省察。臣所望焉。上曰。所陳好矣。上曰。經筵陳之。在簡曰。上下番。旣已盡達。遂后是有國之何等大禮。而至有祭公遂逆之擧。可見周家典禮之蕩然矣。禮者。所以維持國家也。伏願深留聖念焉。上曰。以次進之。可也。華鎭曰。玉堂經筵。畢陳文義。臣無容更達矣。有防曰。臣亦無贅陳之辭矣。上曰。今日設行九日製。亶出慰悅士子之意矣。圓點法出後。士心何如云耶。在簡曰。生進則甚以爲幸。而幼學輩。似或落莫矣。上曰。圓點法。自明年始行乎。在簡曰。今年圓點。滿三十點。則許赴明年泮試矣。上曰。或無冒赴之慮乎。在簡曰。以食堂擧案。計其點數。則決無此弊矣。上命經筵玉堂先退。上命書傳敎曰。菊製與大比有異矣。日已向晩。限申初捧券。而限內收劵。上下於百張內外。則覆帳入來事。分付。又命書傳敎曰。騎馬一匹立之。史官一員待命。仍命退。承史退出。
정조 1년
丁酉九月十六日申時。上御誠正閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。九日製。收券幾何乎。國榮曰。限前所捧。合爲九十張矣。上曰。申初之限。得無太促乎。國榮曰。時限雖似太促。而限後亦不多矣。上曰。帳後幾何。國榮曰。似不過三十餘張矣。上曰。今番則士習。何如。國榮曰。別無亂雜之弊矣。上曰。今番時限太促。帳後。亦有可恕之道。亦爲作軸待令事。分付。仍命退。諸臣以次出。
정조 1년
丁酉九月十六日酉時。上御誠正閣。藝文提學對讀官坐直承旨入侍時。藝文提學金鍾秀。同副承旨李敬養。對讀官李儒慶尹尙東。假注書洪仁浩。記事官林錫喆徐龍輔。以次進伏訖。上曰。科儒所作。大體何如。而試題亦何如云耶。鍾秀曰。題極平鋪。故呈券者。幾至百人。而其文則未及見之矣。上曰。四六。本以倚馬草檄爲貴。燭刻之間。可以收券。而策文。則有異於表。時刻不可太促矣。鍾秀曰。然矣。上曰。分付弘文館。朋黨論持入。賤臣。承命出持入。上命鍾秀。讀朋黨論訖。上曰。覆帳後。所收券幾何。注書知入。賤臣承命出。還奏曰。三十五張云矣。上命書檢閱金勉柱疏批。上曰。都承旨入侍。賤臣承命出。召入洪國榮進伏。上曰。試券無一善作矣。國榮曰。收劵時。見其大體。則似無善作者矣。上曰。帳後不可不考之矣。國榮曰。限前之文如此。限後之有善作。未可必矣。上謂鍾秀曰。限前只餘一軸。詳見好矣。鍾秀曰。限前終無善作矣。上曰。限後幾張乎。敬養曰。三十五張矣。上命考帳後軸考券訖。上命合考。上曰。對讀官。亦詳見而論其優劣。可也。鍾秀曰。合考中。二張稍勝。而不合於三字等。當以次上次中書等矣。上曰。唯。鍾秀書等訖。上坼封。上曰。朴奎淳有文名乎。儒慶曰。以善文名於世矣。上曰。洪樂貞。則何如。儒慶曰。此亦有文名矣。上曰。未得善作之文。殊甚無味。而擧子之速作可嘉也。仍命退。諸臣以次出。
정조 1년
鄭民始。以都摠府言啓曰。今日入直內三廳。武兼禁軍及軍兵等。中日習射。請出標信。答曰。知道。
정조 1년
李享逵啓曰。假注書洪仁浩。身病猝重。勢難察任。今姑改差。何如。傳曰。允。
정조 1년
假注書望。洪仁浩改差。代李宗燮爲假注書。
정조 1년
傳于鄭民始曰。統制使狀啓回啓。以草記今日內爲之事。分付。
정조 1년
李敬養啓曰。備邊司郞廳。以大臣意來言。統營狀。今日內草記回啓事。命下。而事係大變通。後日次對。謹當消詳以奏云矣。敢啓。答曰。知道。
정조 1년
李敬養。以奉常寺官員。以都提調提調意啓曰。東籍親耕田所種皮唐黍打作。則所出爲一石五斗。太打作則所出爲二石。皮粘粟打作則所出爲十斗。小豆打作則所出爲一石五斗。稻打作則所出爲二石之意。敢啓。答曰。知道。
정조 1년
李亨逵。以刑曹言啓曰。因武二所啓辭。武兼宣傳官朴瀅。令攸司稟處事。命下矣。朴瀅。係是朝官。移義禁府處之。何如。傳曰。允。
정조 1년
李敬養。以義禁府言啓曰。刑曹啓辭內。武兼宣傳官朴瀅。移本府處之事。允下矣。朴瀅。今方待命。卽爲拿囚之意。敢啓。答曰。知道。
정조 1년
又以義禁府言啓曰。大逆不道罪人世福子元承及弟二男。侄子興文興得等。一從當部所報。成冊依律發配矣。觀此黃海監司徐有寧狀啓。則正法罪人世福弟有男。侄子貴得等。當爲緣坐。而落漏成冊。故事甚驚駭。卽爲跟捕捉囚之意。分付當部矣。卽接北部成冊。則世福侄貴得。本名介不里。捉來嚴囚。而弟有男則今月十一日。下去江原道春川地云。逆賊緣坐。何等嚴重。而當初成冊中。落漏不報。致使凶逆之同生弟。自同無故。任其往來於京鄕者。揆以紀綱。萬萬痛駭。介不里段。爲先咸鏡道慶源府流三千里安置。令刑曹。押送配所。有男則分付該道及左右捕廳。刻期捕捉。以爲依律擧行之地。而當該北部官員。拿問嚴處。何如。傳曰。允。
정조 1년
又以義禁府言啓曰。平安監司洪樂純狀啓。據刑曹粘目內。龍川前府使李再煥。移本府處之事。允下矣。李再煥。時在任所云。依例發遣府書吏。交代後。拿來。何如。傳曰。允。
정조 1년
鄭民始。以都摠府言啓曰。副摠管李在簡。以漢城右尹。本府坐起。晝仕出去之意。敢啓。答曰。知道。
정조 1년
同知敦寧府事李衍祥疏曰。伏以。亂逆之作。何代無之。而豈有如近日諸賊者哉。凶圖潛釀於表裏。危機迫在扵毫忽。宗社凜綴。擧國盪沸。何幸皇穹默佑。陟降垂庥。元惡旣殄。支黨悉平。天討克行。縟儀將擧。此誠國家莫大之慶。臣民歡忭。曷有其極。仍伏念臣奉職無狀。隨事迷謬。辜恩慢命。合被重誅。而聖度天大。曲加涵貸。特從末減之科。姑施譴罷之典。臣誠惶隕震越。靡所容措。替納密符。縮伏私次。祗訟罪戾之難贖。恭俟威罰之遄降。千萬夢想之外。遽下甄敍之溫音。繼有敦府之除命。負罪賤臣。何以得此於聖明。感戴踧踖。自不覺涕淚之被面。況臣離違京闕。倐已易燧。犬馬戀主。根於天賦。豈不欲竭蹶趨承。仰贍深墨之耿光。少伸區區之忱誠。而第臣錯盭旣多。雖蒙聖慈之寬假。臣不敢自解。噫。蒐羅才雋。德音藹然。而剡狀之淹滯。殆至半歲。縱欲自附於審愼。其所稽忽。罪固罔赦。至於梁山獄事。則按治顚末。節節僨誤。新道臣査啓未徹之前。罔非臣待勘之日。而覆奏今雖已下。査事尙有未了。官職去就。自無可論。文字控籲。亦涉潛冒。泯泯默默。只切兢蹙。忽於此際。摠管籌司之任。荐及於數日之中。大僚前席之奏。又開其可進之方。臣又惝怳悚恧。不知所出。顧臣荒疎憒劣。本不適用之實。不惟臣自知之明。聖鑑亦必俯燭。則與聞廟謨。參決機務。初非臣所敢擬議。而受任一方。猶且僨事。無能可紀。有罪難恕。雖以大聖人包荒之德。輒施陶鎔薫沐之恩。其何敢晏然冒膺。玷一初之政。招四方之譏哉。至如本職之虛縻。宿衛之久曠。俱極惶悶。廼於引罪之章。略此陳暴。伏乞聖明。俯垂諒察。亟遞臣本兼諸職。仍治臣前後負犯。使朝綱肅而微分安。不勝幸甚。臣治疏將上之際。以文武所試官。天牌狎臨。嚴畏分義。未敢坐違。隨詣闕外。而旣無祗承之路。又値淸齋。章未得徹。情勢悶蹙。轉益罔措。玆不得不竝此自列。惟願重賜勘處。以嚴邦憲焉。答曰。省疏具悉。所辭太過。卿其勿辭察任。
정조 1년
丁酉九月十七日辰時。上御誠正閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。昨日九日製。初意則若有善作之文。則欲爲直赴矣。文不成樣。大違所料。殊涉無味矣。國榮曰。節製之只出次字等。果甚無聊矣。上曰。書題難乎。國榮曰。題則好矣。上曰。以進朋黨論出題。則似易矣。國榮曰。進題則似有宿搆者矣。上曰。奎章閣志。猶有點改處。而堂上之例兼經筵。郞廳之例兼春秋。果與予意同矣。國榮曰。此則果好矣。上曰。奎章閣褒貶。以呈于禮曹爲節目。則何如耶。國榮曰。奎章閣。旣非禮曹之屬司。則直呈于政院。似宜矣。上曰。然矣。國榮曰。捕廳罪人。尙多逮囚者。從近決放。好矣。上曰。當下敎矣。上曰。晝講。詣閤習講。仍命退。諸臣以次出。
정조 1년
丁酉九月十七日巳時。上御熙政堂。晝講入侍時。同知事鄭光漢。特進官李在協參贊官李義翊。侍讀官李儒慶。檢討官尹尙東。假注書洪仁浩。記事官林錫喆徐龍輔。宗臣鶴林君焴。武臣田文顯。以次進伏訖。上讀前受音。儒慶。讀春秋第六卷。自九年春紀季姜。止京師者衆大之稱。上讀新受音訖。上曰。上番陳文義。儒慶曰。此章之書紀季姜者。公羊稱父母之於子。雖爲天王后。猶曰吾季姜。穀梁稱爲之中者。歸之也。程子曰王后之歸。天下當有其禮。諸候莫至。故書紀女歸而巳。胡氏則稱從父母所子而稱季姜。公羊穀梁胡氏。皆以爲不貶。而程子獨以爲貶。雖前後諸賢之說。若是不同。以夫子之旣稱王后於前。又稱季康於後者觀之。則書之重而貶之深矣。大凡春秋之書。非褒則貶。至其合禮則不書。今乃書之季姜者。非貶而何。三傳之外。臣等不敢質言其是非。而程子譏貶之論。似得夫子之意。然而其詞之抑揚上下。進退先後。各有其當。實爲萬世之法矣。雖天王之尊。失於大禮。得此深貶。此等旨義。伏望深加留覽焉。上曰。所陳好矣。上曰。下番陳之。尙東曰。此段。以往逆旣歸二條分說。終之以母儀婦道。而釋稱后書姜之義。胡傳所論。非不詳該。而程夫子曰。王后之歸。當有其禮。諸侯莫至。是不能母天下也。王國之事。雖至微至細者。猶不當失禮。況此天子婚姻之禮。何等重且大。而一祭公之專命遂行。夫子書以季姜。程子謂以不能母天下。此非譏天王。亦非貶季姜。而其罪全歸祭公矣。矧彼魯邦。卽周公之國。周禮盡在之地。而當祭公遂逆之日。若使魯國君臣。嚴辭正之。則祭公。雖是天子上公。渠安敢不從乎。以此論之。不但祭公有罪。魯國君臣。亦不得辭其責矣。小註李氏之論有曰。桓公六年。紀侯來朝。請王命求成于齊。而公告不能。今因王命求婚。亟爲紀謀。不待請命。遂令祭公逆之若爾。則魯公。專以私意。邀惠於紀。而壞禮於王國。其罪。尤當何如。天下大事。鮮不爲一私字壤了。此等處。深可省察焉。上曰。文義好矣。上曰。以次陳之。光漢曰。婚姻。正始王化攸本。而治平之要。始自修齊。聖人之旨徵矣。伏願深加聖工焉。在協義翊曰。經筵玉堂。已備陳之。臣等無容更達矣。上曰。卿等。以紀季姜之事。皆謂聖人之貶辭。而又安知聖人必貶之本意耶。前旣曰王后。今則曰季姜。是果貶意乎。光漢曰。然矣。上曰。貶意亦非一也。祭公遂逆之貶辭。可見天王之亦有貶意乎。光漢曰。然矣。上曰。程子云。春秋之大義數十。以予觀之。無以了然盡解。與其妄解失旨。無寧歸之疑信。況且疑傳疑信。傳信亦是聖人之攸訓矣。大凡春秋。只可看其大致。誠不可句解而字解矣。光漢曰。聖敎至當矣。在協曰。其爲書也。至簡且嚴。故果有難解處矣。上曰。亦有一字包數義者。當從何意看之乎。要之爲尊攘懲討而已。大義。似不出此四字矣。光漢曰。然矣。上曰。胡傳之文。大體。似好矣。在協曰。胡氏生于南渡之世。每抱陸沈之歎。故當其註解春秋之時。專主內華外夷之意矣。上曰。然矣。穀梁傳。亦好矣。在協曰。春秋之學。至漢蓋多專門者。而其說則各殊矣。上曰。然矣。漢世課士之法。只取五經中能通一經者。故士能專意於一書。綽有註疏之可觀矣。今則會講有七書。又令閑習製述。則爲士者不亦難乎。光漢曰。漢世則。經學外。只有史學一條矣。上曰。科文之名。凡有幾乎。博而不精。終歸無實之弊矣。光漢曰。士之習科文者。能於一文。則皆可推以及他。而至於四六。則雖能詩善策者。亦難兼善矣。在協曰。於表於策。俱是善手。則他文皆能爲之矣。上曰。昨日科作。亦不大段矣。光漢曰。以其時刻之促急。似不能盡意之致矣。上曰。策文則雖可以勿促。而表則豈可待士子之盡製。而徒費時刻耶。上曰。表科作中古。則果好矣。自何時謂之中古乎。光漢曰。李日躋李匡德出後。爲中古盛時矣。上曰。李日躋。雖可謂中古善手。而古東人大樸未散之氣。至其時而一變矣。古東人則對耦多精好者矣。光漢曰。然矣。上曰。昨日儒生。果有窘束納券之患云耶。光漢曰。然矣。上曰。爲士者亦勞矣。一時刻之內。自作自書。豈非難事乎。科作之無可觀。亦無怪也。光漢曰。場中諸儒。未必皆是自書。而手書納劵者。聞過其半云。不出數年。庶有成效矣。上曰。洪名漢之子。年幾何乎。儒慶曰。今年爲二十六云矣。上謂在協曰。景慕宮薦新物膳磨鍊節目。卿亦見之乎。在協曰。然矣。今方成出節目。行會各道矣。上命退。諸臣以次退出。
정조 1년
丁酉九月十七日未時。上御誠正閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮讀奏慶尙監司狀啓。上曰。慶尙一道中。數三邑外。皆有水災。雖有淺深多少之不同。誠極異常矣。國榮曰。然矣。上曰。雖因大臣所奏。不遣御史。而慰恤安集之政。監司守令。當惕念爲之耶。國榮曰。下諭旣甚勤摯。似當仰體矣。上曰。全羅道年事。何如云耶。國榮曰。聞前監司之言。湖南則善爲堤堰之政。故雖値春夏之旱。而能免灌漑之艱。年事免歉云矣。上曰。藝文提學。製出頒敎文云乎。國榮曰。今方撰之。而未及脫藁云矣。上曰。若爲陳奏。而勅使出來。則可悶矣。國榮曰。戊申年陳奏時。亦順付云。似無是慮矣。上命退。諸臣以次出。
정조 1년
丁酉九月十七日酉時。上御誠正閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。昨日試券之不善作。由於時刻之促迫耶。國榮曰。限前之文。猶或有是慮。而至於限後之文。皆不善作。未必由此而然也。上曰。菊製事。極爲無味。召見居齋儒生。使之製講而施賞則好耶。國榮曰。其在勸獎之道。似好矣。上曰。近來別巡邏。亦着實爲之乎。國榮曰。連爲申飭矣。上曰。統營狀啓事。大臣以爲係是大變通。後日次對。當稟定云矣。國榮曰。大臣之意。頗持難云。而似有所見而然矣。上命退。諸臣以次出。
정조 1년
李敬養啓曰。司憲府大司憲趙時俊。文一所進去。執義任觀周。武一所進去。掌令兪彦鏶在外。掌令金鍾厚在外。持平安廷玹。武二所進去。持平姜彝正。文二所進去。今日以監察茶時之意。敢啓。答曰。知道。
정조 1년
傳于李敬養曰。下直守令留待。晝講。同爲入侍。
정조 1년
傳于李敬養曰。守令。先入侍後下直。
정조 1년
傳于李敬養曰。藥房日次問安。勿爲之。
정조 1년
鄭民始。以武臣堂上祿試射所差備官。以試官意啓曰。今日試射時。御營廳千摠折衝李鎭璧。俱未滿四中。依承傳罷職。何如。傳曰。允。
정조 1년
李亨逵。以刑曹言啓曰。因義禁府啓辭。大逆不道罪人世福侄介不里。嚴囚北部。咸鏡道慶源府流三千里安置。令刑曹押送事。命下矣。罪人介不里。卽爲押送配所之意。敢啓。答曰。知道。
정조 1년
丁酉九月十八日。兼春秋朴行淳。刑曹啓目。罪人朴聖耆。捧供以聞。上裁何如啓。傳曰。如許奸惡之吏。雖不可尋常處之是乎矣。旣施數次之刑。定配乙良。收贖爲良如敎。
정조 1년
丁酉九月十八日辰時。上御誠正閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。昨見度支定例。則殆不成說矣。甲戌年間。朴文秀之爲定例。不過數十年之事。而其間亂雜之弊。尾閭之患。不一而足。此專由於戶判不能守法之致也。所謂元貢中許多名目。多有不可不釐正者。戶判如欲修擧。則豈無其道乎。國榮曰。國家之經用。專係於此。而當此經費匱乏之時。矯弊之道。不可少緩。次對時。下詢大臣。講論修擧之策。好矣。上曰。此而置之。則國不可爲國。而爲戶判者。必挺身任怨。然後可爲矣。國榮曰。古人謂度支。非才智足以辦事者。不可以負此任。此言是矣。上曰。戶曹如此。惠廳之事亦可知矣。國榮曰。然矣。此等事。專以得人爲務之外。更無他策矣。上命退。諸臣以次出。
정조 1년
丁酉九月十八日巳時。上御熙政堂。晝講入侍。下直守令。同爲入侍時。知事蔡濟恭。特進官徐浩修。參贊官李亨逵。侍讀官李儒慶。檢討官尹尙東。宗臣廣陵君埏。武臣李燁。假注書李宗燮。記事官林錫喆徐龍輔。寧越府使李鎭翼。安岳郡守李明中。以次進伏訖。上讀前受音訖。儒慶。進講春秋第六卷。自夏四月。止夫已多乎道。上讀新受音訖。儒慶曰。胡傳中。不盡道苟焉以從命云者。道射姑之罪。可謂無餘蘊矣。親以非其道而導之。則其子惟當陳之以道。不可苟從。若以非其道而苟從命。則只是順適之子。非敬親者也。此非但人子事親之道。人臣事君之義亦然。君以非其道而責之。則惟當諫之以道。不可苟從。若以非其道而苟從命。則只是阿諛之臣。非愛君者也。孟子引詩曰。畜君何尤。夫畜。止其君之欲。乃是愛其君者也。臣之事君。亦在於君之善導。若能使臣以禮。導臣以道。臣亦事君以道矣。彼曹伯。失爲君爲親之道矣。射姑失爲臣爲子之道矣。伏願此等旨義。深加留覽焉。上曰。好矣。尙東曰。此段本旨。別無可釋之辭。而上番。以孝子之不苟從命。爲盡道之意。推之於臣之事君。奏言。誠好矣。爲人臣子者。固當盡道以事。而使其臣子。能盡其道者。亦在於上之人導率之如何耳。孟懿孟武子游子夏。各以孝問。而夫子之答。或以無違。或以惟疾。或以敬別。或以色難。各以其人之所不足而勉飭之。君之於臣。亦若是矣。爲忠之道。或有隨事規勉。納君無過者。或有因事諷諭。冀君採施者。而抑又君子小人之忠。各有許多般道理。苟使君上。亦從其臣之所不及。而敎誨飭勵。以爲導率之方。則臣之爲忠。亦當不期盡而自盡矣。伏願省察焉。上曰。好矣。經筵參贊官。次第陳達。可也。濟恭曰。夫已多乎道。此胡傳之語也。自後世言之。射姑。不以苟焉從命爲孝。以爲全保本國之計。則果合於道。而今以其時事勢度之。射姑之不能不往朝於魯者。或由於曹伯之厭迫射姑。不然則必由權奸在朝。射姑。雖以儲副之位。亦不能措其手足而然矣。以其發歎於聽樂之時觀之。射姑之憂念本國。可以想得。而猶不得不作此隣國之行。其情。亦可謂慼矣。後世之以夫已多乎道爲言者。恐是不諒其時事情而然矣。上曰。射姑之在魯。至於歎息。則射姑。亦非無省覺之人矣。豈不欲不去本國。而若不去。則權奸之以此爲射姑之罪者。尤當。如何。射姑之朝魯。似出於不得已矣。濟恭曰。聖敎誠然矣。射姑。非不慮患者。而從命往魯。必出於不得不然。則後世之以夫已爲言者。恐不免言之太易矣。上曰。果好矣。浩修曰。經筵玉堂。旣盡敷奏。臣則無容贅陳矣。亨逵曰。臣亦別無可達者矣。上曰。景慕宮薦新物種中。一種之分定於兩道者有之。其故何也。濟恭曰。臣未及考前例矣。上曰。更考前例。後日次對以奏。可也。濟恭曰。景慕宮薦新後。餕餘。依宗廟例內入乎。上曰。依爲之。上命退。經筵先退。上曰。守令進前。寧越府使李鎭翼進伏。上下詢職姓名。上曰。卿之前後外任。凡幾次乎。鎭翼曰。合爲四邑守令矣。上曰。寧越積弊難蘇。而又當嚮日水災。誠甚悶然矣。卿其牢力爲治。可也。命退。鎭翼退出。安岳郡守李明中進伏。上下詢職姓名。上曰。今者此任。便同特揀。必善治郡。毋負予意焉。明中曰。惶恐感泣。不知所達矣。上命退。明中退出。上曰。下直守令宣諭。自政院擧行。可也。上命退。承史以次退出。
정조 1년
丁酉九月十八日午時。上御誠正閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮曰。日前倭情狀啓。臣未能詳見矣。聞兵判之言。頗有可疑之端云矣。上曰。何事云乎。國榮曰。捉去我國人。藏匿船中而發覺云矣。上曰。左副承旨入侍。賤臣承命召入。左副承旨鄭民始進前。上曰。倭情狀啓。適未能詳見。循例啓下矣。事狀。何如。民始曰。見其狀啓。卽是倭人。藏匿我國人之事。而此是近來初有之擧也。上曰。日本生釁之漸。其來已久。難保其畢竟之無事。豈不可悶乎。國榮曰。事係非常。不無可慮之端矣。上曰。東萊狀啓中。長木浦下人捉去事狀啓還入。仍命退。諸臣以次出。
정조 1년
丁酉九月十八日酉時。上御誠正閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。講經。幾何應講。而純通者多乎。國榮曰。設場已至四日。而純通姑不多出矣。上曰。比較。姑不爲之耶。國榮曰。比較。將於畢講後爲之矣。上曰。儒生之能誦七書。而不能製述。誠可異也。國榮曰。聖經賢傳。如誦己言。而全不知文理者多。此是只習章句之誦讀。不知文義之故也。上曰。明經之本義。掃地盡矣。國榮曰。東萊狀啓事實。是壬辰以後初有之事也。不可仍置。通于日本。其首犯者。使之出送倭館。依法勘處。似好矣。上曰。顧今我國。旣無財力。又無兵力。若有隣釁。則豈不可悶乎。國榮曰。近來陰兩之備。太甚疎虞。不可不預爲講確矣。上曰。捕廳罪人。與捕將相議。決放其可放者。可也。仍命書傳敎曰。次對明日來會。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨鄭民始坐直。右副承旨徐有防坐。同副承旨高裕未肅拜。注書一員未差柳孟養在外。假注書李兢淵藥院直李宗燮仕直。事變假注書張至顯仕。
정조 1년
李亨逵啓曰。司憲府大司憲趙時俊。文一所進去。執義任觀周。武一所進去。掌令兪彦鏶在外。掌令金鍾厚在外。持平安廷玹。武二所進去。持平姜彝正。文二所進去。今日以監察茶時之意。敢啓。答曰。知道。
정조 1년
傳于鄭民始曰。旣命次對。今日晝講停。
정조 1년
傳于鄭民始曰。大臣備局堂上引見。
정조 1년
傳于洪國榮曰。當該南部官員。汰去。
정조 1년
傳于徐有防曰。自政院差出中禁者。蓋出於抄擇之意也。今番中禁。以私奴丘從之子。倂入於望中。此是前所未有之事。萬萬駭然。當該承旨李敬養削職。
정조 1년
傳于徐有防曰。政官牌招開政。
정조 1년
吏批啓曰。判書李徽之式暇。參議未差。小臣獨政未安。何以爲之。敢稟。傳曰。仍爲之。
정조 1년
有政。吏批。判書李徽之式暇。參判徐浩修進。參議未差。右承旨李義翊進。以高裕爲承旨。以柳孟養爲注書。以朴盛源爲大司諫。以李在學爲司僕正。以宋景煥爲兵曹佐郞。以尹勉遠爲社稷令。以李始郁爲南部都事。以許霮爲江原都事。以閔丙喆爲龍川府使。以李柏然爲鐵山府使。以金聲九爲巨濟府使。以李文爀爲通津府使。前兵使具以謙。今加嘉善。禁衛中軍啓下。歸厚提調鄭尙淳。歸厚別提金鼎九盧廷尹。以上權罷事承傳。
정조 1년
兵批。判書金鍾秀病。參判金魯鎭試官。參議李鎭衡病。參知李秉模入直進。同知單兪彦郁。副護軍李在學。副司直李昌漢朴在源。副司果洪履健兪岳柱。
정조 1년
傳于徐有防曰。左副承旨爲禮房。
정조 1년
以兵曹戎器點考頉單子。傳于鄭民始曰。自下請推。不過體例。自上特推。亦不過體例。以體例間事。豈可過爲引嫌。兵曹判書金鍾秀。卽爲牌招開政。仍令明日擧行。
정조 1년
傳于鄭民始曰。頒赦在近。前判書洪樂性敍用。職牒還給。所坐旣異。復授守禦使之任。
정조 1년
李義翊啓曰。守禦使洪樂性。時無職名。令該曹。口傳付軍職。何如。傳曰。允。
정조 1년
兵曹口傳政事。司直洪樂性。
정조 1년
李義翊啓曰。前判書洪樂性。復授守禦使之任事。命下矣。卽爲牌招。傳授密符。何如。傳曰。允。
정조 1년
李義翊啓曰。新除授注書柳孟養。今方在外云。假注書李兢淵。姑令仍察。何如。傳曰。允。
정조 1년
李義翊啓曰。兵曹判書金鍾秀牌不進推考傳旨。今方捧入。而特敎開政之下。如是違牌。不卽擧行。事甚未安。更卽牌招。何如。傳曰。允。
정조 1년
李義翊啓曰。兵曹判書金鍾秀。再牌不進。推考傳旨。今方捧入。而開政命下之後。如是違牌。不卽擧行。事甚未安。所當更請牌招。而一日三牌。有傷事體。何以爲之。敢稟。傳曰。今已夜深。待開門牌招。
정조 1년
傳于李亨逵曰。罪人奇同。捕廳罪人栗同。以內官之奴屬。罪名。何如。而中官輩。終不請罪。其上典。不可仍置。兩罪人之上典內官及差出房直之內官。竝放逐鄕里。
정조 1년
鄭民始。以兵曹言啓曰。卽接衛將所入直部將牒報。則宮墻第五軍堡雇軍李三金爲名漢。去夜罷漏後。大虎忽然來咬。故同軍堡軍金德才。與都監別巡邏軍等。同力奪取。而傷處看審。則腦後項前。皆有虎嚙之痕云。莫重宮城之外。大虎肆行。至有此衛軍被嚙之患。事未前聞。極爲驚心。卽令三軍門。多發軍卒。設機捕捉之意。分付。何如。傳曰。允。
정조 1년
鄭民始。以訓鍊都監言啓曰。因兵曹草記。宮墻外軍堡軍士。爲虎所嚙。令三軍門。多發軍卒。跟捕事。允下矣。善放砲手八十名。將官率領。卽爲發送。使之跟捕之意。敢啓。傳曰。知道。
정조 1년
鄭民始。以御營廳言啓曰。因兵曹草記。宮墻外軍堡軍士。爲虎被嚙。令三軍門。多發軍卒。捕捉事。允下矣。本廳善放砲手八十名。將校率領。卽爲發送。使之跟捕之意。敢啓。答曰。知道。
정조 1년
鄭民始。以禁衛營言啓曰。因兵曹草記。宮墻外軍堡軍。爲虎被嚙。令三軍門。多發軍卒。捕捉事。允下矣。本營善放砲手八十名。將校二員率領。卽爲發送。使之跟捕之意。敢啓。傳曰。知道。
정조 1년
丁酉九月十九日辰時。上御誠正閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。軍堡軍士。爲虎所囕云乎。國榮曰。然矣。上曰。姑未捕捉耶。國榮曰。軍門方發捕。而未及捉得矣。上曰。今日次對。兵判何不入來乎。國榮曰。大臣。有捉囚下隷之事。故不得入來云矣。上曰。統營事。戶判入來後。可以決處。而統營之欲納四千兩。願得其漁箭之地者。果無爲民弊之慮耶。國榮曰。劃給漁箭。果不無此慮。勿許漁箭。而直以四千兩劃給統營。亦似無妨矣。上曰。以狀啓觀之。則統營事。固可悶。而均廳事。亦豈不可悶乎。諸般給代。皆出於均廳。而均廳若受病。則事誠非細。且一許統營。則皆生僥倖之心。此亦難處矣。國榮曰。聖敎誠然。下詢大臣。務盡彼此俱便之道。似好矣。上曰。禁軍節目。兵判又將改之云耶。國榮曰。未及聞之矣。上曰。方今國事罔涯。宜以固結民心爲急務。而此實難矣。國榮曰。恩澤下究。浹人飢膚。然後民情可結。而衆心成城。爲治之道。莫急於此也。上命退。諸臣以次出。
정조 1년
丁酉九月十九日申時。上御誠正閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。中禁望之以私擬入。豈不駭然乎。國榮曰。似是不察之失。而事極可駭矣。上曰。歸厚署權罷事。何如。國榮曰。當此省費之時。旣無緊關之事。則其在汰冗官之道。似好矣。上曰。俄聞大臣所奏。兵判不無所失。而若以此撕捱。則可悶矣。國榮曰。另加申飭。則豈至於圖遞之擧乎。上曰。兵判之眷率於龍虎營之說。卿以爲不可。而今日禮判之奏。亦如卿言矣。國榮曰。商量事情。則果是難行之事也。上曰。宮城外囕人之虎。尙未補捉乎。國榮曰。姑無消息矣。上曰。綂營事。卿之所奏。果是矣。國榮曰。商量事勢。則不可不如是矣。上命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始坐。右副承旨徐有防坐直。同副承旨高裕未肅拜。注書一員未差柳孟養在外。假注書李兢淵藥院直李宗燮仕直。事變假注書張至顯仕。
정조 1년
李亨逵啓曰。合辭方張之時。兩司無詣臺之員。除在外試所進去外。未肅拜呈告人員。竝卽牌招。何如。傳曰。允。
정조 1년
李義翊。以都摠府言啓曰。今日入直內三廳。武兼禁軍及軍兵等。中日習射。請出標信。答曰。知道。
정조 1년
李義翊啓曰。坡知僉使兵符。令本院。改造下送事。命下矣。兵符旣已改造。左二隻。則監營及所管兵營分上。右一隻則傳給于該鎭事。定禁軍下送。舊兵符收聚上送。以爲燒火事。咸鏡監司處。下論。何如。傳曰。允。
정조 1년
吏批。啓曰。新除授泰陵參奉閔彝顯。濬源殿令張達星。除拜後過限未上來。竝依例改差。何如。傳曰。允。
정조 1년
李義翊。以都摠府言啓曰。都摠管鄭光漢。以刑曹判書。本曹坐起。晝仕出去之意。敢啓。答曰。知道。
정조 1년
又以義禁府言啓曰。中官李維新田一成。竝放逐鄕里事。承傳。啓下矣。李維新田一成等。依承傳。放逐鄕里之意。敢啓。答曰。知道。
정조 1년
徐有防啓曰。今二十四日。討逆頒赦時。敎文當爲製進。藝文提學金鍾秀。待開門牌招。何如。傳曰。允。
정조 1년
兵曹判書金鍾秀疏曰。伏以臣之迂滯。據非所據。醜拙百出。尤悔日積。乃者因一犯夜人事。至煩大臣捉囚曹吏。臣之踪地。於是乎難安矣。相府下人犯夜者。關由後治罪。例也。而被捉於本兵堂郞者。則不在此例。苟非然者。臣雖疎闇。豈敢擺棄事例。噫。朝廷之體。莫尊於政府。而大臣認臣以欠敬。禁夜之法。莫重於本兵。而舊例。緣臣而見壞。此臣之所悚愧也。移罪郞僚。古人尙恥之。臣雖無似。職忝九卿。今若幸其歸罪下吏。而恬然不知自處。則無恥。孰甚焉。臣昨於治疏將上之際。伏奉特召傳敎。始知有間備之命。臣不勝惶蹙之至。犯夜人事。卽地之變爲經宿。固亦非臣之故。而臣不欲辨理。至於捕校事。則旣有前日已事。且見辛巳筵奪。而本兵之於捕廳。則法不當二視者。賓會大臣之言。誠有與臣見相符者。故不復顧慮而行之。曾不料其到今自陷於弁髦成憲之科。反躬悼歎。尙誰尤哉。薄勘之下。臣何敢爲一毫自引之計。而惟是移罪倖逭。事關廉防。疏旣見阻。牌至洊違。達宵懍惕。置臣無地。玆又隨牌詣闕。略陳短章。伏乞聖明。亟命遞臣見帶之職。以嚴公法。治臣逋慢之罪。以警群工焉。答曰。省疏具悉。所辭過矣。開政有命。卿其勿辭。卽速察任。
정조 1년
丁酉九月二十日巳時。上御熙政堂。召對入侍時。參贊官徐有防。侍讀官李儒慶。檢討官尹尙東。假注書李宗燮。記事官林錫喆徐龍輔。以次進伏訖。儒慶。進讀史記吳太伯世家。自吳太伯。止四年晉平公初立。上親讀一遍。儒慶曰。太伯。旣見文王之聖德。故果遂讓國之意。而若不然。則父子相傳之位。至重且大。似不當避於荆蠻矣。上曰。下番陣文義。可也。尙東曰。太伯聖人之德也。先儒。謂太伯所處。高於文王。此固以遜讓言之。而其逃荆蠻。從而歸之千餘家。則其仁化之及人可知。況是荆蠻。文身斷髮之鄕。而無何而風俗丕變。亦以衣冠。得與中國會盟。唐宋之間。彬彬多文學之士。而至於朱夫子之大賢。亦出於閩中。儒化大闡。事雖若迂遠。而安知非太伯遺化之所及歟。聖人所居。雖千萬世之之遠。其功效之所在。此可驗矣。伏願省察焉。上曰。好矣。有防曰。玉堂上下番。旣已敷奏。臣則別無可達者矣。上曰。斷髮文身者。何也。儒慶曰。此乃斷其髮文其身。而荆蠻風俗。自來如此矣。儒慶尙東曰。前府使李宬鎭。乃麟賊之親査。養賊之妻娚。弘賊之姑母夫。凶徒之連姻結族。俱萃渠家者。已極駭怪。而諸賊伏法之後。偃處輦轂之下。看護賊家。往復綢繆之狀。尤極痛惋。其爲隱憂深慮。無所不至。前府使李宬鎭。設鞫嚴問。斷不可已也。上曰。依啓。出擧條上曰。宣傳官具純。假都事差下。使之入侍。賤臣。承命出傳。召入宣傳官具純進伏。上曰。具純姑爲待令於閤外。可也。純承命退出。上命書兵曹判書金鍾秀疏批。有防書訖。又命書傳敎曰。旣已批下。此等微事。豈可曠日過嫌。兵曹判書金鍾秀。從重推考。更爲牌招。有防書訖。上命退。諸臣以次出。
정조 1년
丁酉九月二十日午時。上詣孝明殿。親行晝茶禮入侍時。左承旨李亨逵。右承旨李義翊。左副承旨鄭民始。右副承旨徐有防。假注書李宗燮。記事官林錫喆徐龍輔。以次侍立。上乘小與。出隆孝門。詣孝明殿外幕次。具練服入就板位。俯伏哭四拜興。如前儀。詣盥洗位盥手。陞自東階。詣尊所。西向立。近侍酌酒訖。上詣香案前。北向跪。三上香。獻酌。上俯伏興。降復位。俯伏哭。四拜興。如前儀。禮畢。上還內。諸臣以次退出。
정조 1년
丁酉九月二十日未時。上御誠正閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。兵判尙不承牌乎。國榮曰。俄者違牌矣。上曰。疏批後。又下飭敎。而尙不膺命。豈不過乎。國榮曰。撕捱之餘。似難遽出而然矣。上曰。俄者召對儒臣。爲李成鎭拿鞫啓辭。故允許矣。國榮曰。俄已聞之矣。上曰。宣傳官具純。如已入來。入侍。賤臣承命召入。宣傳官具純進前。上曰。罪人文書多乎。純曰。文書合爲十餘籠矣。上曰。左副承旨入侍。賤臣。承命召入。左副承旨鄭民始進前。上命國榮先退。仍命純。持入文書。上曰。文書頗多。猝難考見耶。鄭民始曰。然矣。上曰。右承旨右副承旨入侍。賤臣。承命召入。右承旨李義翊。右副承旨徐有坊進前。上曰。罪人文書。諸承旨考見。而緊關文書。抄出。可也。上曰。文書。何如。義翊曰。田畓文券之外。書札。皆是久遠者。而略有麟漢家文書矣。上曰。麟漢家書札及緊關者外。皆令出送。純承命出去。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐直。同副承旨高裕未肅拜。注書一員未差柳孟養在外。假注書李兢淵藥院直李宗燮仕直。事變假注書張至顯仕。
정조 1년
李亨逵啓曰。合辭方張之時。兩司無詣臺之員。除在外試所進去及傳旨未下外。呈告人員。竝卽牌招。何如。傳曰。允。
정조 1년
傳于鄭民始曰。輪臺官。後日次待令。
정조 1년
李義翊啓曰。今二十四日頒赦事。命下矣。某罪以下宥之乎。敢稟。傳曰。雜犯死罪以下。竝宥。
정조 1년
傳于李義翊曰。前後飭敎。何如。則日事違召。無意膺命。事之未安。莫此爲甚。邊地邊將。不宜暫曠。兵曹判書金鍾秀。卽爲牌招開政。違牌勿爲呼望。
정조 1년
有政。兵曹判書金鍾秀進。參判金魯鎭試官。參議李鎭衡病。參知李秉模入直。承旨李義翊進。以金用謙爲同知。以李吉儒爲內禁將。以兪碩柱爲訓鍊主簿。以李光沂爲守門將。以權䎐爲羽林將。以鄭宇朋爲多大浦僉使。以李弼冑爲訓戎僉使。以徐赫修爲加德僉使。
정조 1년
傳于徐有防曰。時囚罪人姜必敎。渠供旣如此。啓能之親不親。不必問也。分揀放送。
정조 1년
傳于徐有防曰。左副承旨入侍。
정조 1년
徐有防。以式年文科覆試講經一所應辦官。以試所意啓曰。臣等來詣試所。得伏見禮曹移關。則今七月十一日。大臣備局堂上引見入侍時。上曰。至於會講。則先入應講者。已滿入格之額數。則其下雖能通七書。自在落科。此豈盡才取人之道乎。自今以後。應講能通者。勿拘多寡。隨出隨抄。更爲比較。以塡其數爲好事。傳敎矣。臣等。依聖敎奉行。自十五日開講。至于今日。姑未畢講。未應講者。尙餘十餘人。而講生入格者。十六分二人。十五分六人。十四分半一人。十四分九人。比原定額十六人之數。已爲過額。畢講之後。當以十四分人。更爲比較。以準原額而比較之規。當初傳敎中。旣無指一下敎矣。較講冊子七書中。以何書爲之乎。比較之後。如有同劃者。則又當比較。而所講之書。仍以較講之冊爲之乎。事係科制。有非臣等所可擅便。何以爲之。敢稟。傳曰。初以周易比較。如又比較。則以書傳比較。又有同劃。則以詩傳孟子。以次比較。此後依此定式。
정조 1년
李義翊。以義禁府言啓曰。唐津縣監李東郁拿來。京畿監司狀啓。宣惠廳粘目。憑閱處之事。傳旨啓下矣。李東郁時在任所云。依例發遣府羅將。拿來。何如。傳曰。允。
정조 1년
李義翊。以義禁府言啓曰。罪人禶妻出置事。榻前定奪矣。全羅道濟州牧出置。而發遣府都事。押送。何如。傳曰。以近島更定。
정조 1년
李義翊。以義禁府言啓曰。逆禶妻。濟州牧出置草記。以近島更定事。批下矣。逆禶妻。黃海道長淵府白翎鎭出置。而發遣府都事。押送。何如。傳曰。允。
정조 1년
李義翊。以左右捕盜廳言啓曰。因義禁府啓目。正法罪人世福弟有男。譏捕矣。纔已捉來。移送義禁府之意。敢啓。答曰。知道。
정조 1년
李義翊。以義禁府言啓曰。大逆不道罪人世福弟有男。自捕廳捉來。有男。慶尙道泗川縣爲奴。而令刑曹。押送配所。何如。傳曰。允。
정조 1년
徐有防。以刑曹言啓曰。因義禁府啓辭。大逆不道罪人世福弟有男。自捕廳捉來。慶尙道泗川縣爲奴。令刑曹押送事。命下矣。罪人有男。卽爲押送配所之意。敢啓。答曰。知道。
정조 1년
李義翊。以義禁府言啓曰。罪人趙濟泰。爲先邊遠定配事。承傳啓下矣。罪人趙濟泰。咸鏡道鍾城府邊遠定配。而以承傳內辭意。具罪目。依例發遣府書吏。押送配所。何如。傳曰。允。
정조 1년
司直洪樂性疏曰。伏以臣。愚迷昏謬。奉職無狀。尙方進御。何等嚴重。而臣不知敬謹之道。以致嚴旨洊下。責敎截嚴。論其罪犯。則嶺海斧銊。猶不足以贖其萬一。而聖度天大。曲加容貸。薄勘削秩。非罪伊榮。臣惶懍震剝。若無所容。屛伏江廬。含恩訟愆。曾未浹旬。特降收敍之命。復授守禦之任。寵光所曁。鄕隣動色。負罪賤臣。何以得此於聖明之世。臣誠惝怳驚感。莫省攸措。顧自職名。不比閑漫。不敢遠處郊外。聽鷄登程。纔到近城之地。天牌辱臨。受符體重。他不暇顧。雖未免冒沒趨承。而第伏念臣區區情踪。終有所不敢因仍蹲據者。聖敎。雖以所坐旣異。許開進身之路。噫。彼提擧之職。猶未稱塞。終陷大戾。則況此將兵重任。尤何可堪承。而早晩僨敗。翹足而待矣。微臣顚沛。固不足恤。其爲有乖於朝家綜核之政。亦豈細故也哉。臣雖欲諉以宿趼。揚揚復叨。自顧慙惶。人將謂何。玆敢披瀝肝血。仰暴危懇於天地父母之前。伏乞聖慈。俯垂鑑憐。亟收仍授之命。治臣瀆擾之罪。俾重務無曠。賤分獲安。公私不勝幸甚。答曰。省疏具悉。卿其勿辭察任。
정조 1년
司諫院司諫李謙彬。司憲府持平洪樂恒鄭淵淳。司諫院獻納洪周萬。正言金翊休等疏曰。伏以臣等。於日昨推鞫有命。飭敎荐降。怵分畏義。懲討是急。冒沒承命。而自內循省。不覺愧汗之浹背。第伏念筵席漏啓。是何等大做錯。而矇未覺察。起伏隨參。臣等與諫長無異同。而做錯之失。都歸長僚。獨自晏然。殆同無故。以副急一出看作仍冒之資。不思所以自處之方。則臣等之廉隅。固不足恤。而其於淸朝臺閣之貽羞。果如何哉。召牌之下。承膺無由。連日違命。逋慢之罪。益無所逃。伏乞聖明。俯垂諒察。亟命鐫削。臣等之職。仍治臣等違傲之罪。以肅朝綱。以安私分焉。臣等不敢以見職自居。而義在必討。進身無路。敢此附陳焉。噫。泰淵之前後罪惡。萬戮猶輕。締結厚麟。煽動浮言。危逼國家。做出今日萬古所無之逆節。而忍杖抵賴。徑先致斃。與情之憤惋。無以爲泄。追施逆律。旣承受敎。姑不爭執。而至於應坐諸人。不可一刻置之於輦轂之下。竝爲先絶島散配。斷不可已矣。至於弼海之逆節與信德無異矣。知情之律。於渠已極失刑。而旣捧結案。旋命酌處。王章未伸。獄體有乖。臣等以爲弼海。依律正法。宜矣。答曰。省疏具悉。泰淵應坐諸人事。依施。其他處分。意有在矣。
정조 1년
丁酉九月二十一日。兼春秋朴行淳。義禁府啓目。掌苑署別提曺光彦。物膳封納時。矇然不察罪。刑推得情。何如。啓。傳曰。旣非本色。分揀放送爲良如敎。
정조 1년
丁酉九月二十一日辰時。上御誠正閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。日候稍涼。夜間聖體。若何。上曰。一樣矣。上曰。兵判終不承牌乎。國榮曰。俄以藝文提學。承牌入來矣。上曰。兵批中邊將差出甚急。今日。當命開政矣。國榮曰。兵判。以一遞爲期云。而本兵重任。豈因微事而輕遞乎。上曰。然矣。其若輕遞。豈是擢授之本意耶。國榮讀奏。禁府啓目訖。上曰。予於近日。有厭食之症。而兼有惡寒之意。似是感氣耶。國榮曰。醫官他無入來者。使康命徽。先爲入診。似好矣。上曰。姜命徽召入。賤臣承命召入。醫官姜命徽進前。上命診候。命徽診候退伏奏曰。脈候似有微熱。而外氣頗緊。藿香正氣散。進御。似好矣。國榮曰。諸醫官來會後。當議定煎入矣。上曰。唯。仍命退。諸臣以次出。
정조 1년
丁酉九月二十一日午時。上御誠正閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。兵判開政乎。國榮曰。今方開政矣。國榮讀奏文一所草記。上命書判付。仍命退。諸臣以次出。
정조 1년
丁酉九月二十一日酉時。上御誠正閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夕間惡寒之候。若何。上曰。少勝矣。國榮曰。湯劑更爲煎待矣。上曰。入之。醫官慶絢。奉進湯劑。上進御。上曰。頒敎文。何如。國榮曰。善作矣。上曰。高裕加資。何如。國榮曰。最爲久勤矣。上曰。今年堂上加資。幾何。國榮曰。合爲五人。而此則實爲振淹滯之政矣。上曰。其在惜名器之道。加資。不可多出矣。上曰。左副承旨入侍。賤臣承命召入。左副承旨鄭民始進前。上曰。國榮先退。上曰。今番九日製科作。何如。民始曰。不善作矣。上曰。予見亦如此。近來科作中。最下矣。民始曰。然矣。上曰。兵判之引義。豈不過乎。民始曰。大臣替治下吏。則其所撕捱。不是異事矣。上曰。兵曹參議入侍。賤臣承命召入。兵曹參議李鎭衡進前。上曰。何日入直乎。鎭衡曰。今日入直矣。上曰。淮陽水災。何如云乎。鎭衡曰。去丁酉有水災。而今年亦被災云。而未能詳知矣。上曰。門禁。何如。鎭衡曰。連爲申飭矣。上曰。入直郞廳。誰也。鎭衡曰。佐郞權以綱入直矣。上曰。郞廳亦另加嚴禁乎。鎭衡曰。然矣。上曰。新除承旨。何如。鎭衡曰。自是嶺南之望士云矣。上命書傳敎曰。明日開門。勿爲差早。又命書掌令兪彦鏶疏批。上曰。此批答。姑勿頒布。上曰。昨見均役事目。則其中尺量船隻之大小計較。出利之多寡。誠可駭也。雖爲給代。而收稅。豈忍爲此乎。民始曰。然矣。而臣意。則漁箭出給道帥臣。使之備納均廳所納。似好矣。上曰。均役後。小民不得食靑魚云。其害可知矣。民始讀奏公事訖。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨鄭民始坐直。右副承旨徐有防坐。同副承旨高裕坐。注書一員未差柳孟養在外。假注書李兢淵藥院直李宗燮仕直。事變假注書張至顯仕。
정조 1년
大殿王大妃殿惠慶宮中宮殿。政院玉堂。單子問安。答曰。知道。
정조 1년
李亨逵啓曰。司憲府大司憲趙時俊。文一所進去。執義未差。掌令兪彦鏶在外。掌令金鍾厚在外。持平姜彛正。文二所進去。持平安廷鉉傳旨未下。今日以監察茶時之意。敢啓。答曰。知道。
정조 1년
傳于李義翊曰。騎馬八匹立之。
정조 1년
丁酉九月二十二日辰時。上御誠正閣。左副承旨入侍時。左副承旨鄭民始。假注書李兢淵。記事官林錫喆徐龍輔。以次進伏訖。上曰。兵判及松留。入來於問安乎。民始曰。皆入來矣。上曰。兵曹判書開城留守入侍。兵曹參議亦爲入侍。賤臣承命召入。兵曹判書金鍾秀。開城留守兪彦鎬。兵曹參議李鎭衡進前。上曰。兵判之近日撕捱。何其過也。予之擢拜。意有在焉。豈可因微事而輕遞乎。鍾秀曰。事關廉防。不得不連違召命。而不勝惶悚矣。上曰。當此之時。卿等豈可如是乎。顧今國事罔涯。朝廷無人。必欲招延山林。而無一人翻然之意。豈不可悶乎。松留之兄。又此陳疏。而他山林之批。已罄竭予意。亦不必更爲覼縷。而卿等之兄。終無回心之望耶。鍾秀曰。前亦仰達。而臣兄。則不敢自許以需世之才矣。彦鎬曰。臣兄亦然。而以屢違逋慢。不勝惶懼矣。上曰。松都。陞補爲之乎。彦鎬曰。連爲設行矣。上謂鍾秀曰。禁軍取才。何當爲之耶。鍾秀曰。過頒敎後。將爲之矣。上曰。外方之人。亦皆來會云乎。鍾秀曰。然矣。上曰。武士之遲久等待。亦可悶。從速爲之。好矣。上曰。逆賊何限。而如今番之變。古亦未聞矣。鍾秀曰。萬古所無之變也。上曰。咀呪等事。尤極凶怪矣。鎭衡曰。古人謂盜亦有禮。擧兵犯闕。從古何限。而豈有如今番之至凶至惡者乎。上曰。科擧頻數。予嘗爲悶。而以慶設科。亦涉無義。故今審討逆之科。亦不欲設行。而左副承旨。則以爲科制變通之前。不可不爲云矣。鍾秀曰。科擧之頻數。果爲可悶。科制雖未變通。慶科則自今爲始。勿爲設行。似好矣。上曰。松留之意。何如。彦鎬曰。臣則未及料量。而兵判之見。似好矣。民始曰。慶科出於同慶之意。而旣未變制。故臣則以爲當爲矣。鍾秀曰。科制。雖未知何以變通。而面試。則不可不爲之矣。上曰。面試豈無迫切之意乎。民始曰。臣亦以爲迫隘矣。上曰。大科則殿試。便是面試矣。民始曰。宋時有曳白之事。然後始出殿試。殿試果與面試同矣。彦鎬曰。今番平壤儒生事。萬萬可駭矣。上曰。予於其時。以好意召見一等之人矣。所謂姜哥事。極爲駭怪矣。仍命退。諸臣以次出。
정조 1년
丁酉九月二十二日未時。上御誠正閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。俄者入侍。有科制酬酢。而兵判則以爲科制。雖未及變通。慶科則自今爲始。勿爲設行爲宜云。此言。何如。國榮曰。其言亦不無意見。而慶科之設行。已是前例。則科制未變通之前。何可不設乎。上曰。雖簡取名數。勢將設行矣。國榮曰。然矣。上曰。兵判又爲面試之說。而大科則殿試便是面試。而大抵面試之法。近於迫切。予則以爲不可行矣。國榮曰。擧子雖或有無狀之類。至有換入借作之擧。在朝家待士之道。固不當爲迫切之事。聖敎誠好矣。上命書公事判付。仍命退。諸臣以次出。
정조 1년
丁酉九月二十三日辰時。上御誠正閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間感候。若何。上曰。猶未差勝矣。國榮曰。吳道炯康命徽。使之入診。何如。上曰。一時感氣。自當差復矣。國榮曰。雖是感候。彌留可悶。而醫官方待令。暫許診候。宜矣。上曰。醫官召入。賤臣承命召入。醫官吳道炯康命徽。進前。道炯入診。退伏奏曰。左右三部。略帶數體。似有滯意矣。命徽入診。退伏奏曰。脈候比昨少勝。而猶未復常矣。上曰。寒熱往來。而兼有口渴矣。道炯曰。正氣散。雖有溫散之功。而不可多進。蔘蘇飮。去人蔘。代入沙蔘而進御。似好矣。命徽曰。乾葛前胡。旣入於原方。柴胡五分酒炒加入。則亦似尤好矣。道炯曰。進御此劑。則必有汗意矣。國榮曰。湯劑。依此煎入乎。上曰。唯。仍命。醫官退出。以下五行刀割
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐直。同副承旨高裕坐。注書一員未差柳孟養藥院直。假注書李宗燮仕直。事變假注書張志顯仕。
정조 1년
李亨逵啓曰。同副承旨高裕。今日不爲仕進。卽爲牌招。何如。傳曰。允。
정조 1년
傳于鄭民始曰。副提調。持蔘蘓飮入侍。
정조 1년
鄭民始啓曰。今九月二十四日。祿都目政事爲之之意。敢啓。答曰。知道。
정조 1년
徐有防啓曰。因兵曹啓目。忠淸監司兵使水使。改以公忠監司兵使水使。淸州牧使營將。改以西原縣監營將。所佩兵符。令本院。改造下送事。允下矣。兵符旣皆新造。所佩兵符右一隻。傳給于該營該邑事。定禁軍下送。西原縣監及營將。而左符各二隻。下送事。一體下諭于公忠監司處。使之分上。舊兵符。收聚上送。以爲燒火之地。何如。傳曰。允。
정조 1년
傳于鄭民始曰。旣是久勤。適又有窠。李命祐。書題除授。
정조 1년
兵曹口傳政事。副司直宋載經朴盛源李敬養。
정조 1년
徐有防啓曰。今日推鞫爲之事。命下矣。兩司當爲進參。而多官或未差。或傳旨未下。或監試官承牌。無以推移備員。何以爲之。敢稟。傳曰。違牌人員。只推牌招。
정조 1년
鄭民始。以弘文館言啓曰。本館上番校理李儒慶。下番副修撰朴祐源。本府推鞫時。俱以問事郞廳。今日晝仕出去之意。敢啓。答曰。知道。
정조 1년
李義翊。以義府言啓曰。今此推鞫時。本府都事。當爲備員。出使都事趙廷鉉洪繼善。卽令該曹。口傳相換。何如。傳曰。允。
정조 1년
吏曹口傳政事。禁府都事趙廷鉉。引儀宋準明相換。禁府都事洪繼善。訓鍊主簿申協相換。
정조 1년
李義翊。以義禁府言啓曰。今此推鞫時。假都事十員。令該曹。依例差出。何如。傳曰。允。
정조 1년
傳于李義翊曰。推鞫姑罷。
정조 1년
敎中外大小臣僚。耆老軍民。閑良人等書。王若曰。惟予不德。叨承丕基。粵自新服以來。無一德化及民。徒見誅罰洊行。嗚呼。是豈予心之所欲哉。莫嚴者天討。所重者宗社。予一人。曷敢以己意參焉哉。嗚呼。國家不幸。遭時孔艱。亂本起自戚里。賊黨殆遍世臣以至。今玆逆變極。往牒所無之凶。幸賴皇天祖宗之默佑。半夜宮省。手脚旣敗。十日帳殿。頭腦自綻。罪人斯得。王章已擧。玆當維新之會。詎忽懲毖之圖。肆大誥之誕宣。尙明聽而無譁。嗚呼。戚里之禍。念之心寒。倡邪論幻義理。要脅予沖年者此輩也。做蜚語眩聽聞。䵝昧予潛德者此輩也。伺動靜投機會。搖撼予儲位者此輩也。成命屢降。而乃敢肆胸臆。以遏代聽者。亦此輩也。大策旣定。而必欲剪羽翼。以階飜覆者。亦此輩也。蓋自邪論不得售而蜚語作。仍之以表裏。作逆於代聽之前後。噫嘻。當厚謙。挾其母而煽妖。麟漢。席乃兄而逞凶也。國之不亡者幸耳。倘非先大王止慈之德。天地以覆載之。日月以照燭之。予一人其有今日乎。逮予嗣服。懲討略行。而予惟天心好生。不忍殄滅無遺。徒黨歸之脅從。根柢置之疑似。薄施流竄等輕典。務令反側子自安。且謂人各有人心。庶幾感格有道。布綸以曉之。纂書以明之者。皆所以爲此輩開生路。而獨無奈鴞音未悛。狼心益急。申諭之莫我聞。寬宥之不我德。自分窮寇。抵死爭勝。於是乎七月二十八日之變作矣。興文之匕劍。龍輝之鐵鞭。深夜大內。縱橫殿甍。又伏五十壯士於闕下。以觀望成敗者。皆相範之所募也。或飜瓦而覘機。或散錢而眩蹤。假作魍魉。潛竄草莾。其爲計亦狡矣。而甫逾一旬。敢圖再擧。方其越宮墻之際。乃爲坐更卒所獲。儘乎天不可逃。而鬼所共誅也。暗導路逕。則有月惠繼昌之和應。潛伺肘腋則有世福壽大之排布。此外掖屬宮女之關通。門客厮隷之干連。厥醜雖夥。何足歷數。孝任則以相範之母。述海之妻。與其妾介連。指揮妖婢。締結賊巫。圖像結矢。寫符埋蠱。敢爲暗地射天之圖。而遂及於安危與共之一介臣。噫。謂君可仇。以及於臣。爲予臣者。不亦難乎。啓能則又與信履吉格弘燮澤遂輩。肆爲太甲桐宮。癸亥反正之說。而推戴有屬。除擬且定。弘燮澤遂。本以恒麟之至親。久作啓能之門徒。連結腸肚。予非不知。偃息城闉。於渠亦幸。而自知不容於世。乃反甘心於逆。嗚呼。爲人臣子。戴天履地。是尙可以萌於心發諸口乎。合三塗而共一逆。集千古而無遺惡。吁亦凶矣。嗚呼。予於此。又有所不忍言者。周公䲭鴞之詩。取子毁室之喩。千載下讀之。尙有餘悲。豈意予身當其事。噫。禶之蒙騃。何所知識。而有國之三尺至嚴。守闕之萬口難遏。以予孤露之生。莫伸親愛之私。嗚呼。使無諸賊之籍口。夫豈使予而至此。大抵斯獄首從。罔非賊門之所卵育。而範吉格趾述纘諸賊。直是一門梟獍。種下種子。自相簡旣誅之後。罔念曲貸之恩。反懷讎視之心。陰圖遠通於關海。叛謀及至於婦女。噫嘻。古有是否。彼啓能者。名爲讀書。早竊虛譽。而本一天地間戾氣所鍾也。其貪淫縱恣。行若跖蹻之實。世有公議。予不欲詳。而嚮在逆順角立之日。凶徒之設計圖事者。必欲得盜儒名而聚徒黨者。鼓倡奸言。文飾義理以誑惑一世。搖動人心。然後始爲其所欲爲。則啓能。乃以山林標號。匍匐歸身。連衡群兇。日以其姓名。聞於宮禁左右。予幸辨之於早。得不墮其術中。而追崇大北之論。沮格翻覆之計。罔不出於抵掌揚眉之緖餘。及其計謀大謬。徒黨一敗。所恃以爲窩窟者。次第掀露。則積懷疑懼。窮無所歸。以平日陰賊之性。挾失志怨懟之心。遂與廢孼餘醜。倡爲推戴纂奪之謀。此不但吉澤諸賊之招。如出一口。渠供中。速出斬之云者。是隱然用殺身殉節者之語法也。雖優爲謀逆。不少之人。何可遽服云者。卽面弄乘輿之嫚辭也。信口所發。無非逆肚中流出者。卽此可見。至若展開書傳。講論太甲文義之供。直一結案。而未及正法。徑先物故。可勝痛哉。噫。前逆纔平。後逆踵出。謂窩之已盪。又窩窟之新綻。將運有平陂。予適丁其不幸歟。抑亂本未拔。所剪止於枝葉歟。今當周王宅恤之日。每用魯侯臨戎之例。予實痛心於斯焉已。將逆賊興文龍輝相範相吉相格世福甘丁貞伊興祚孝任介連述海趾海纘海壽大澤遂信德等。依律正法。啓能。已承款而徑斃。未及正法。禶賜之自盡。海根宗洙國來峸受采信海履海泰淵等。枝斃。弘燮。亦施追奪之律。鋤除亂逆。旣洩神人之憤。滌蕩瑕垢。寧靳霈澤之流。自本月二十四日昧爽以前。除謀反大逆謀叛子孫謀殺敺罵祖父母。妻妾謀殺夫。奴婢謀殺主。謀故殺人。魘魅蠱毒。關係國家綱常。贜汚强竊盜外。雜犯死罪以下。徒流付處安置充軍。已至配所未至配所。已發覺未發覺。已決正未決正。咸宥除之。敢以宥旨前事相告言者。以其罪罪之。在官者。各加一資。資窮者代加。於戱。從今以往。逆順益明。國是大定。凡厥臣庶。尙不迷於向背。同我家國。期永享於太平。故玆敎示。想宜知悉。藝文提學金鍾秀製進
정조 1년
丁酉九月二十三日午時。上御誠正閣。藥房副提調。持加減蔘蘇飮入侍時。副提調洪國榮。記事官柳孟養林錫喆徐龍輔。醫官慶絢。以次進伏訖。國榮曰。俄間聖候。若何。上曰。手足甚熱。且有身熱。一味呻痛。極悶。國榮曰。似是感熱所致。召醫下詢。似好矣。上曰。吳道炯康命吉召入。賤臣。承命而出。與吳道炯康命吉偕入進前。上曰。手足甚熱。身亦煩熱。何故而然也。命吉對曰。此是感熱未解之致。進御蔘蘓飮。加黃芩五分進御。則似有顯效矣。道炯曰。臣意亦如是矣。上曰。然則第二貼。加黃芩煎入。可也。命入湯劑。絢奉湯劑進前。上進御。命書傳敎曰。今日推鞫爲之。委官則。左相進去。孝明殿獻官。以一品都尉。啓下。又命書傳敎曰。南部官員。非曰無罪。而大赦當前。宜有參恕之道。初下敎置之。新移者次次仍任事。分付。又命書傳敎曰。堂上堂下違牌坐罷人。竝敍用。前承旨李敬養。一體給牒敍用。口傳付軍職。上曰。左副承旨兵曹參議入侍。出榻敎賤臣承命而出。與左副承旨鄭民始。兵曹參議李鎭衡偕入進前。命都承旨先退。命民始。讀公事。民始讀奏訖。上謂鎭衡曰。入直爲幾日乎。鎭衡對曰。入直已三日矣。上曰。予以感氣呻痛中。消遣甚難。故特命召見矣。近來門禁。何如。鎭衡曰。近日則門禁。尤爲着實矣。命書傳敎曰。罪人宬鎭。以賊麟之切姻。養厚之妻娚。弘燮之姑母夫。居常綢繆之狀。旣已綻露。至於養麟伏法之後。兩賊家事。無不主管。相與交通。眞贜斷案。昭不可掩。況捕捉文書。旣皆麟漢家器物。且凶謀祕計。亦皆現發。到此地頭。渠雖欲發明。其可得乎。渠若生出獄門。是國無法也。以此意發問目。箇箇嚴刑。捧結案事。傳于委官。上曰。注書持此傳敎。出傳于推考房承旨。卽爲進去鞫坐事。分付。賤臣。承命出傳于右承旨李義翊。上曰。左承旨馳詣宗廟永寧殿景慕宮。右承旨馳詣社稷徽寧殿延福殿。奉審以來。出榻敎上曰。喬桐水使。明日謝恩事。分付。賤臣承命。分付。命退去。諸臣以次出。
정조 1년
丁酉九月二十三日申時。上御誠正閣。藥房副提調。持加減蔘蘓飮入侍時。副提調洪國榮。記事官柳孟養林錫喆徐龍輔。醫官慶絢。以次進伏訖。國榮曰。俄問聖候。若何。上曰。一樣矣。國榮曰。蔘蘓飮進御後。煩熱之候。何如。上曰。別無加減矣。命入湯劑。絢奉湯劑進前。上進御。國榮曰。時當換節。且風氣甚冷。感氣恐有彌留之慮。生冷之物。勿爲進御。稍厚衣襨。勿觸外風。加意善攝。千萬伏望。上曰。生冷決不食之。須勿過慮也。命讀公事。國榮讀奏訖。命退去。諸臣以次出。
정조 1년
丁酉九月二十三日戌時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夕間聖候。若何。上曰。一樣矣。國榮曰。手足煩燥之候。何如。上曰。比午前稍減。而別無顯勝矣。上曰。感氣尙未顯差。明日頒赦時。似難親臨矣。國榮曰。感候雖不大段。如是未寧之中。寒朝殿座。恐有觸風之慮。權停禮擧行。似好矣。上曰。卿言是矣。當下敎矣。國榮曰。夕水剌卽爲進御。今日則早爲就寢。似好矣。上曰。早寢則實難入睡。良可悶也。上曰。禮房承旨兵曹參議入侍。出榻敎命退去。諸臣以次出。
정조 1년
丁酉九月二十三日戌時。上御誠正閣。禮房承旨兵曹參議入侍時。左副承旨鄭民始。兵曹參議李鎭衡。記事官柳孟養林錫喆徐龍輔。以次進伏訖。命書傳敎曰。明日頒赦。以權停禮爲之。上謂鎭衡曰。淮陽被災。何如云耶。鎭衡對曰。日前見臣兄書。則慘被風災。今年又不得免凶云矣。上曰。關東一道。昨歲告歉。今又被災。念彼峽氓。誠爲慘絶。民始對曰。關東之如干儲積。幾盡於昨年賙賑。今年則設賑之道。似必艱辛矣。上曰。見北伯狀啓。則南道水災。亦爲孔慘。漂沒夥多云。東北之憂。誠不細矣。命讀罪人宬鎭推案。民始讀奏訖。上曰。渠以三賊之切姻。綢繆陰謀之迹。已爲綻露。而嚴問之下。如是抵賴。極爲凶獰。注書持此推案。出給推考房承旨。卽往鞫坐。加刑一次。嚴問後。若不承服。推鞫姑罷事。分付。問目則以爲諺書所捉姑勿論。眞書書中。昨年七月。與樂述。無常往復者甚多。以此添問目。嚴問事。亦爲分付。賤臣。承命而出。以傳敎辭意。傳于右承旨李義翊。上曰。注書持開門標信。出去金虎門留門。承旨出送事。分付。賤臣奉標信出傳于宣傳官。分付。命退去。諸臣以次出。
정조 1년
李義翊。以都摠府言啓曰。今日入直內三廳。武兼禁軍及軍兵等。當爲中日習射。而國忌相値。不得爲之之意。敢啓。答曰。知道。
정조 1년
傳于洪國榮曰。副提調。持蔘蘓飮入侍。
정조 1년
鄭民始。以禮曹言啓曰。今此丁酉式年文科會試試官。今方磨鍊。而二品以上堂下可擬之人乏少。依近例以堂上官。通融備擬以入。而時無職名人。令該曹。口傳付軍職。何如。傳曰。允。
정조 1년
又以宗簿寺官員。以提調意啓曰。逆禶伏法後。璿源譜略中。删去其爵號。懸註以初授君名。及賜死。改張印出矣。五處奉安件及頒賜件。已爲改粧。而奎章閣奉安件。則今月二十五日。本寺堂郞。與奎章閣堂郞。進詣本閣。奉謨堂奉安件。亦爲改粧之意。敢啓。答曰。以來月初。更爲擇日擧行。
정조 1년
傳于李義翊曰。罪人宬鎭。加刑取服事。傳于委官勿出朝報。
정조 1년
李義翊。以義禁府言啓曰。今此推鞫時。本府都事。皆以各差備待令。而文科會試生劃禁亂都事。無以推移。假都事一員。令該曹差出。何如。傳曰。允。
정조 1년
有政。吏批。判書李徽之進。參判徐浩修式暇。參議未差。承旨徐有防進。百官加下批。以洪檢爲大司諫。以洪彦喆爲執義。以鄭字淳爲司諫。以朴在源爲獻納。以洪樂性爲典醫提調。以金在淳爲泰陵參奉。以趙亨謙爲全羅都事。以金致恒爲黃海都事。以李儒敬爲德源府使。以金漢宗爲璿源殿令。以鄭東浚爲注書。書題單李命祐。南部都事李周憲。活人別提李始郁。以上次次仍任事。承傳。
정조 1년
兵批。判書金鍾秀進。參判金魯鎭病。參議李鎭衡入直。參知李秉模試官。承旨徐有防進。百官加下批。以卞至健爲兼司僕將。以吳璟爲武兼。以朴挺世爲長木浦別將。同知單田見龍。僉知三單。徐行德李復元金光白。南漢留營別將單。鄭洛。
정조 1년
李義翊。以訓鍊都監禁衛營御營廳言啓曰。宮墻頹毁處。今二十四日爲始。改築之意。敢啓。答曰。知道。
정조 1년
高裕。以義禁府言啓曰。羅州牧使趙時萬。拿來。京畿監司狀啓。戶曹粘目。憑閱處之事。傳旨啓下矣。趙時萬。時在任所云。依例發遣府羅將。拿來。何如。傳曰。允。
정조 1년
丁酉九月二十四日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖候。若何。上曰。今日則似有減勢矣。國榮曰。身熱及手足煩燥之候。何如。上曰。煩熱之症。夜後則少差矣。命讀頒敎文。國榮讀奏訖。上曰。啓能雖曰徑斃。已爲遲晩。未及結案而死。則不可以徑斃論之。而今此赦文中。豈可與泰淵輩。混同載錄乎。注書出去。改入事。分付禮房。賤臣承命而出。以傳敎辭意。傳于左承旨鄭民始。命讀內醫院草記。國榮讀奏訖。國榮曰。湯劑已爲煎待。食前進御。似好矣。上曰。湯劑入之。賤臣承命而出。與首醫慶絢。奉湯劑進前。上進御。命退去。諸臣以次出。